Familielid van sakeman vas ná moordArgieffoto: SAPD/Facebook ŉ 51-jarige vrou is in hegtenis geneem in verband met die moord op ŉ sakeman van Bloemfontein in die Vrystaat. Die vrou, ŉ familielid van die sakeman, is deur die Parkweg-polisie in hegtenis geneem en sal binnekort in die Bloemfontein-landdroshof verskyn op aanklag van samesewering tot moord, het kol. Thandi Mbambo, woordvoerder van die polisie, gesê. Ntau Lucas Mokoena (51) is Maandagaand in sy huis in Schenagelsingel in Fichardtpark doodgeskiet. Volgens Mbambo is hy doodgeskiet kort nadat hy tuis gekom het. “Sy vrou was in die hoofslaapkamer en toe hy in die badkamer in is, is hy deur twee gewapende mans oorval. Hy is na die slaapkamer gesleep waar hy voor sy vrou in die kop geskiet is.” Die verdagtes het met die oorledene se voertuig, ŉ onbekende bedrag kontant en selfone van die toneel gevlug. Die gesteelde voertuig is later in Lourierpark gevind. Nog inhegtenisnemings word verwag.